雜曲歌辭 行路難五首 二
作者：僧貫休
朝代：唐

paragraphs: 君不見道傍廢井生古木，本是驕奢貴人屋。
幾度美人照影來，素綆銀缾濯纖玉。
雲飛雨散今如此，繡闥雕甍作荒谷。
沸渭笙歌君莫誇，不應長是西家哭。
休說遺編行者幾，至竟終須合天理。
敗他成此亦何功，蘇張終作多言鬼。
行路難，行路難，不在羊腸裏。